વૈજ્ઞાનિકોના મતે એવુ માનવામાં આવે છે કે તમારો સેન્સ ઓફ હ્યુમર જેટલો સારો તેટલો તમારો IQ વધારે. અને આ વાત ટ્વીંકલ ખન્નાને બરાબર લાગુ પડે. ટ્વીંકલ કોઈની પણ મજાક મશ્કરી કે ઈન્સલ્ટ કરવામાં પાછુ વળીને નથી જોતી. તેની ટાઈમ્સ ઓફ ઈંન્ડિયાની કોલમ ફનીબોન્સમાં આ વસ્તુ વારંવાર જોવા મળે, પરંતુ કોઈપણ વ્યક્તિએ તેના આ લખાણનો વિરોધ નથી કર્યો. તેની કલમમાં સ્પીડબ્રેકર નથી આવતુ. સળસળાટ ચાલી જાય છે. જેમ ખુશવંત સિંહે કહેલુ કે હું સ્ત્રીઓ વિશે આ ઉંમરે પણ આવુ લખી શકુ છું, આ માટે મારી પેનને અત્યાર સુધી કોન્ડોમની જરૂર નથી પડી. મારી પેન હજુ પણ સેક્સી છે. ટ્વીંકલે જેટલા પણ મુદ્દા ઉપાડ્યા તે બધા તમારા મનને પરેશાન કરી નાખશે. તમે આ બધુ વિચારી શકતા હો, તો પણ લોકોની સામે લાવવા માટે ગભરાતા હોવ છો. જ્યારે ટ્વીંકલ પોતાની રાઈટીંગ સ્ટાઈલથી રોજની ઘટના અને દિવસે દિવસનું તેના જીવનમાં બનેલુ અપડેટ આર્ટીકલમાં નોટ કરી લે. તે પછી અક્કી કુમાર સાથેનો વાર્તાલાપ હોય કે પછી પોતાના પ્રોડિગલ સન આરવ વિશેનો મત. એ દરેક વસ્તુ કાગળ પર ઉતારે. બરસાત ફિલ્મમાં પોતાના હુસ્નથી સૌને ભીંજવેલ અને પછી પતિ અક્ષયના આગમન બાદ કોઈ દિવસ ફિલ્મોમાં પરત ન ફરી. જ્યારે તેની સાથે આવેલો બોબી દેઓલ, જે અત્યારે રિટાયરમેન્ટ ભોગવી રહ્યો છે, પણ ટ્વીંકલે વચ્ચે ફેશન ડિઝાઈનીંગનું કર્યુ અને પછી પોતાના અનુભવોને લખાણમાં પરિવર્તિત કરી રાઈટર બની ગઈ. તે પણ એવા લિટરેચર સેક્શનમાં જ્યાં જતા સૌને ગભરાટ લાગતો હોય. કારણ કે આજે પણ લખીને હસાવવુ ખૂબ મુશ્કેલ છે. અને ટ્વીંકલ તો પોતાના અનુભવમાંથી હાસ્ય મેળવી લે છે. તેની આસપાસ જ નમૂનાઓ છે !!! ટાઈમ્સ ઓફ ઈંન્ડિયા અને તેના પુસ્તકોની લોકો એવી રીતે રાહ જુવે જ્યારે સારાભાઈ VS સારાભાઈ સિરીયલે કમબેક કરી નાખ્યુ હોય. હાલમાં જ ટ્વીંકલનો આવો ફની હ્યુમર જોવા મળ્યો. જ્યારે ટ્વીટર પર કરન જોહરે તેને ફિલ્મ કરવા માટે પૂછ્યુ, ત્યારે તેનો જવાબ હતો, ‘હા, તમે માય નેમ ઈઝ ખન્ના ફિલ્મ બનાવો તો હું ચોક્કસ કામ કરીશ.’